Sagledavanja nakon studentske radionice

Oblast: Arhitektura

**Pet Pitanja – Pet odgovora**

Naziv Radionice: **Plečnik Hiša: Pogled kroz prozor**

Lokacija: Ljubljana, Slovenija,

**Tema: *Intervju 02***

**Student 02: Anastasija Smolović**

Status: Druga Godina *Bachelor* Osnovnih Akademskih Studija

..

Univerzitet Union Nikola Tesla: Fakultet za Arhitekturu i Graditeljski Menadžment

Smer: Arhitektura i Urbanizam

***Pitanje 01:***

**Arhitektonska Radionica sa temom 'Pogled kroz prozor/Plecnik House' je ostvarena primenom *case study* analize kroz slobodnoručne, dijagramske i arhitektonske crteže i kompjuterske modele.   
Na koji način je ovako kompleksno bazirano istraživanje uticalo na razvoj Vaših sledeće navedenih sposobnosti kao studenta i budućeg arhitekte:**

**a. razvoj koncepta ka procesu projektovanja i**

**b. sposobnost usmene prezentacije kao budućih arhitekata?**

*Anastasija Smolović, Odgovor 01:*

Nesvakidašnji način izučavanja, pogleda i razumijevanja arhitekture i njenih prostornih elemenata, koje sam iskusila tokom šestodnevnog boravka u Ljubljani je bitno uticao na razvoj mog pristupa samom papiru kao sredstvu izražavanja tokom razvoja ideje pri procesu projektovanja.

Moje lično iskustvo je da sam, kako kroz intenzivan razvoj svojih sposobnosti, tako i kroz analizu tuđih radova tokom radionice, uspjela da razvijem sopstven metod razrade prvobitne ideje-koncepta.

Prvi susret sa usmenom prezentacijom predstavljao je izazov; kako prenijeti misao tako da svima bude jasna, efektna i inspirativna; kroz radionicu, ograničeni vremenom tokom prezentacije, morali smo da razvijemo sposobnost izlaganja, govorništva I ubjeđivanja u istinitost našeg projekta-rada.

***Pitanje 02:***

**2. Šta predstavlja najposebniji utisak Vaše ličnosti nakon intenzivnog procesa rada i socijalne interakcije tokom šestodnevnog boravka u Ljubljani ?**

*Anastasija Smolović, Odgovor 02:*

Utisaka i impresija tokom boravka u Ljubljani je mnogo; teško je odlučiti se za jedan; ali ako bih morala da izdvojim onda je to definitivno kako zadatak koliko god on bio zahtjevan, može da bude interesantan, izazovan, da podstiče, da razvija naše sposobnosti i da dovede do nekog konačnog rezultata koje je propraćeno ogromnim iskustvom i znanjem.

***Pitanje 03:***

**3. Kako biste opisali podršku Univerziteta Union Nikola Tesla, Fakulteta za Arhitekturu i vodećeg profesora pre i nakon održavanja radionice i da li biste takav način zajedničkog studentskog rada na projektima imali nameru nastaviti u okviru Fakulteta?**

*Anastasija Smolović, Odgovor 03:*

Veoma sam zahvalna Univerzitetu Union Nikola Tesla na iskazanoj podršci tokom same radionice ali i van nje. Vjerujem da nam svima, kao studentima, znači da neko ulaže I vjeruje u naš potencijal, i da daje sve od sebe da izvuče iz nas ono najbolje-I da nas osposobi da sjutra budemo vjerni našoj struci na pravi način. Još više bih istakla profesora Bojana Končarevića, na čiju je inicijativu radionica i održana; koji je, kako za vrijeme radionice tako i na fakultetu, angažovan, spreman da posveti sve svoje vrijeme zarad nas i našeg obrazovanja. Kroz ovu radionicu osjetili smo sinergiju koju imamo kao grupa, te smatram da bi zajednički studentski rad na projektima u okviru fakulteta imao veoma dobar ishod, po svakog pojedinca, jer dopunjavamo jedni druge, ali i po krajnji projekat-kao konačan rezultat naših doprinosa istom.

***Pitanje 04:***

**4. Na koji način biste jednom reči opisali kao Vaš utisak o studentima i profesorima Fakulteta Arhitekture u Ljubljani, Ljubljani kao gradu, primerima arhitekture Jože Plečnika koje ste posetili i Vašim kolegama sa kojima ste putovali, radili i boravili?**

*Anastasija Smolović, Odgovor 04:*

Studenti i profesori u Ljubljani su istih pogleda kao i mi, posvećeni su svome radu i uživaju u njemu, što smo i osjetili pri obilasku njihovog fakulteta i pri zajedničkoj saradnji. Ljubljana je ostavila snažan utisak na mene kao uređen grad o kome se vodi računa; protkan arhitekturom velikog Joze Plečnika, čijem smo radu imali priliku da se posvetimo.

Zahvalila bih se i ostalim studetima našeg fakulteta, koji su pokazali kolegijalnost pri radu, i mogućnost zajedničkog djelovanja kao grupa. U sklopu zajedničkog boravka bilo je mjesta za medjusobne savjete i pomoć, ali i za druženje i šalu.

***Pitanje 05:***

**5. Koje zemlje sa svojim gradovima, koje fakultete ili ustanove kulture iz inostranstva biste preporučili i usled kojih razloga sa Vašim dosadašnjim spoznajama kao studenta/studentice arhitekture kao potencijalna mesta budućih radionica i zajedničkih projekata iz oblasti arhitekture i primenjenog formalnog dizajna ?**

*Anastasija Smolović, Odgovor 05:*

Način na koji nam profesor prenosi svoje iskustvo iz Japana nam je zanimljiv ali i nepoznat. Smatram da bi direktan susret sa arhitekturom Tokija koju nam dočarava kroz sopstveno iskustvo bilo od značaja; vizuelno i iskustveno će uvijek ostaviti trajniji i snažniji utisak. Možda bi potencijalne radionice baš mogle biti u nama krajnje dalekoj i nepoznatoj kulturi i arhitekturi Japana.